আবদুশ শহীদ

**আবদুশ শহীদ** (১৭ নভেম্বর ১৯১৭ - ৮ সেপ্টেম্বর ১৯৯৬) একজন ব্রিটিশ বিরোধী বিপ্লবী, ভাষা সংগ্রামী ও বীর মুক্তিযোদ্ধা ছিলেন। তিনি শিক্ষকতার পাশাপাশি কমিউনিস্ট পার্টির একজন কর্মী হিসেবে আজীবন পুঁজিবাদ ও শোষণের বিরুদ্ধে লড়াই করে গেছেন। দীর্ঘ রাজনৈতিক জীবনে তিনি একাধিক বার কারাবরণ করেন। তিনি ভাষা আন্দোলন এর একজন সক্রিয় কর্মী হিসেবে কারাবরণ করেন এবং জেলখানায় পুলিশের গুলিতে আহত হন। তিনি কারামুক্ত হয়ে ১৯৬৯ এর গণ আন্দোলন এ ভূমিকা রাখেন এবং পরবর্তীতে দেশের অভ্যন্তরে থেকেই সক্রিয় মুক্তিযুদ্ধে অংশ নেন। ব্যাক্তিজীবনে তিনি বহু পত্রিকায় সাংবাদিক হিসেবে কাজ করেছেন
## শিক্ষা ও প্রাথমিক জীবন
আবদুশ শহীদ ১৭ নভেম্বর, ১৯১৭ সনে বরিশালের বানারীপাড়া অন্তর্গত চাখার এর বলহার গ্রামে জন্মগ্রহণ করেন। তার পিতা মুনশী মোহাম্মদ আফতাব উদ্দিন ও মাতা কাজী হামিদা। তার বাবা ছিলেন ধর্মপ্রাণ এবং সাহিত্যপ্রেমী ব্যক্তিত্ব। ছয় ভাই-বোনের পরিবারে আবদুশ শহীদ বেড়ে ওঠেন। তার বড় ভাই মাওলানা হাফিজ উদ্দিন ফিরুজী একজন প্রখ্যাত আলেম ছিলেন যিনি ত্রিশের দশকে বরিশাল থেকে আল ঈমান নামে একটি পত্রিকা প্রকাশ করতেন যেখানে আবদুশ শহীদের পিতা জনাব আফতাব উদ্দিন এর বেশ কিছু কবিতা ছাপা হয়েছিল। আবদুশ শহীদের মেজোভাই মাওলানা নুরুদ্দিন আহমদ ছিলেন বিশিষ্ট ইসলামী চিন্তাবিদ ও গবেষক যার উল্লেখযোগ্য সংখ্যক গ্রন্থ ইসলামিক ফাউন্ডেশন থেকে প্রকাশিত হয়েছে। আবদুশ শহীদের বড়বোন নুরুন্নেসা, মেজোবোন হুরুন্নেসা ও ছোটবোন সৈয়দুন্নেসা। তার মেজোবোন হুরুন্নেসা *জীবনের সেই দিনগুলি* নামে একটি আত্মজৈবনিক বই লিখেছেন যেখানে আবদুশ শহীদের শৈশবের কথা উল্লেখ রয়েছে। ছোটবোন সৈয়দুন্নেসা ও আবদুশ শহীদ দুজন জমজ ভাই-বোন। শহীদ তার জন্মের দুই বছরের মধ্যে মাকে হারান। তিনি মায়ের স্মৃতি বলতে বড়ির উঠানে সাদা কাপড়ে মোড়া একটি অবয়ব ছাড়া আর কিছু মনে করতে পারতেন না। তার মেজোবোন হুরুন্নেসা তাকে শৈশবে লালন পালন করেছেন। ছারছিনা পীরের অন্যতম অনুসারী মোঃ এমদাদুল হকের সঙ্গে হুরুন্নেসার বিয়ে হলে বোনের সঙ্গে স্বরূপকাঠির ছারছিনায় চলে যান আবদুশ শহীদ। ছারছিনার পীর পরিবারের সাথে ঘনিষ্ঠতা থাকায় মাদরাসা থেকে আবদুশ শহীদের শিক্ষাজীবন শুরু হয়। এজন্য শৈশবে তার খুব বেশি দুরন্তপনার সুযোগ ছিল না। তবে ফুটবল খেলার প্রতি শহীদের ছিল প্রচণ্ড আগ্রহ। মাদরাসা থেকে ছুটি পেলেই ফুটবল খেলার নেশায় ছারছিনা থেকে লঞ্চে চেপে কয়েক মাইল পায়ে হেঁটে খলিশাকোঠায় চলে আসতেন। তবে মাদরাসার কঠোর অনুশাসনে অচিরেই ধর্মীয় শিক্ষার প্রতি আগ্রহ হারিয়ে ফেলেন আবদুশ শহীদ। তার এই অনাগ্রহ দেখে মেঝ ভাই মওলানা নূরুদ্দীনের তাকে খলিশাকোঠা উচ্চ বিদ্যালয়ে ষষ্ঠ শ্রেণীতে ভর্তি করান। আবদুশ শহীদ ১৯৪০ সালে সেখান থেকে সাফল্যের সাথে প্রবেশিকা পরীক্ষায় এবং ১৯৪২ সনে চাখার কলেজ থেকে প্রথম শ্রেণীতে আই.এ পরীক্ষায় উত্তীর্ণ হন। একই কলেজ থেকে ১৯৪৫ সনে স্নাতক সম্পন্ন করেন। যদিও তিনি স্নাতক শিক্ষা অর্জনের লক্ষ্যে বরিশাল বি.এম কলেজে ভর্তি হয়েছিলেন, কিন্তু শ্রদ্ধাভাজনদের অনুরেধে পুনরায় চাখার কলেজে ফিরে আসেন। এম.এ প্রথম পর্ব ঠিকমতো শেষ করলেও দ্বিতীয় পর্ব সমাপ্ত না করেই দলীয় নির্দেশে তিনি আত্মগোপনে চলে যান।

## রাজনৈতিক জীবন
ছেলেবেলা থেকেই আবদুশ শহীদ মুক্তমনা ছিলেন। তিনি স্কুল শিক্ষার্থী থাকা অবস্থাতেই বাম রাজনীতিতে আগ্রহী হয়ে ওঠেন এবং ১৯৪৩ সালে কমিউনিস্ট পার্টির সদস্য পদ অর্জন করেন। এভাবেই নিপীড়িত মানুষের অধিকার আদায়ের সংগ্রামে তিনি নিজেকে সম্পৃক্ত করে ফেলেন। তিনি ১৯৪৩এর ভয়াবহ মন্বন্তরে গ্রামের পর গ্রাম বিরতিহীন পরিদর্শন করে দুর্ভিক্ষপীড়িত মানুষের জন্য সেবামূলক কাজ করেছেন। তিনি গ্রামে কৃষক সমিতি গঠন করে জমিদার ও জোতদারদের বিরুদ্ধে আন্দোলন গড়ে তোলেন। ব্রিটিশ শাসনামলে সরকারের দমন পীড়ন থেকে বাঁচতে অত্যন্ত গোপনে তাকে জীবন যাপন করতে হয়। ১৯৪৭ এ পাকিস্তানের স্বাধীনতা পরবর্তী সময়ে মোহাম্মদ আলী জিন্নাহর প্রথম ঢাকা সফরে উর্দুকে রাষ্ট্রভাষা করার প্রস্তাবে শহরের পাশাপাশি গ্রাম-গঞ্জেও ছাত্র-শিক্ষক-জনতা তীব্র প্রতিবাদ ও আন্দোলন শুরু হয়। ভাষার এ দাবীকে সংহতি ও দীর্ঘস্থায়ী করার লক্ষ্যে পশ্চিম বাখরগঞ্জ ছাত্র সম্মেলন আয়োজনের ফলস্বরূপ ১৯৪৮ সালে আবদুশ শহীদ গ্রেফতার হন। তিনি গ্রেফতার হয়ে ১৯৫৭ সাল পর্যন্ত দীর্ঘ ৭ বছর কারাভোগ করেন। তার কারাভোগের এ সময়েই ১৯৫০ সালের ২৪ এপ্রিল রাজশাহী কেন্দ্রীয় কারাগারের খাপড়া ওয়ার্ডে গুলি চালিয়ে সাতজন বন্দী নারকীয় হত্যাযজ্ঞের শিকার হন। পুলিশের অতর্কিত এ হামলায় আবদুশ শহীদ গুলিবিদ্ধ হয়েও অল্পের জন্য প্রাণে বেঁচে যান। এই হত্যাযজ্ঞসহ ৭ বছরের জেলজীবন নিয়েই রচিত হয় তার আত্মজীবনীমূলক গ্রন্থ *কারাস্মৃতি*। ১৯৬৩ সালে তিনি প্রকাশ্যে রাজনৈতিক কর্মকাণ্ড শুরু করেন। আবদুশ শহীদ ১৯৬৯ এর গণ আন্দোলনসহ ১৯৭১ সালে দেশের অভ্যন্তরে থেকেই স্বাধীনতা সংগ্রামে সার্বিকভাবে অংশগ্রহণ করেছেন। স্বাধীনতা পরবর্তীকালে তিনি দল থেকে বিচ্ছিন্ন হলেও ব্যক্তি হিসেবে নিজের প্রতি মার্কসবাদী বিশ্বাস আমৃত্যু লালন করেছেন।

## কর্মজীবন
মেহনতি মানুষের মুক্তির আকাঙ্খায় কলকাতা পোর্টের প্রথম শ্রেণীর কর্মকর্তা পদে চাকুরীর প্রস্তাব, সওগাত পত্রিকায় সম্পাদকীয় বিভাগের চাকুরীসহ বহু লোভনীয় প্রস্তাব পার্টির নির্দেশে বিনা প্রশ্নে ত্যাগ করেছেন আবদুশ শহীদ। চল্লিশের দশকে স্নাতক সমাপ্ত করেও সাধারণ মানুষের জন্য কাজ করার উদ্দেশে শিক্ষকতাকেই আদর্শ ভেবে গ্রামের প্রত্যন্ত এলাকাকে নিজের কর্মক্ষেত্র হিসেবে বেছে নেন। বৃহত্তর বরিশালের ভবানীপুর, উজিরপুর, কালিপূরী, মোমিনপুর, পাথরঘাটা, ধামুরা, কাকর, বড় বাইশদিয়া, মুলাদি, ভাসানচর, কাউয়ারচর, বাকপুর, হোগলা, ষোলক, বড়কোঠা, গাববাড়ি, কলসকাঠি, কর্ণকাঠি, গাবা স্কুলসহ অসংখ্য মাধ্যমিক বিদ্যালয়ে প্রধান শিক্ষক ও সহ প্রধান শিক্ষক হিসেবে কাজ করেছেন। শিক্ষকতার পাশাপাশি নিজ হাতেও গড়ে তুলেছেন অসংখ্য স্কুল ও পাঠাগার। বরিশাল ছাড়াও বিক্রমপুরের লৌহজং, ষোলঘর, রুশদীসহ ঢাকার বেশ কয়েকটি স্কুলেও শিক্ষকতা করেছেন তিনি। যে কারণে সারাদেশের ছড়িয়ে আছে তার অসংখ্য ছাত্র। যাদের স্মৃতিতে একজন আদর্শ শিক্ষক হিসেবেই তিনি বেঁচে আছেন আজও। স্বাধীনতার পর বরিশালের শিক্ষকতা ত্যাগ করে ১৯৭২ সালে তিনি ঢাকায় চলে আসেন। শিক্ষকতা ছাড়া আবদুশ শহীদের জীবন একটি অংশ কেটেছে সাংবাদিকতা পেশায়। কাজ করেছেন প্রাচ্য বার্তা, গণকণ্ঠ, দৈনিক দেশ, হলিডেসহ বেশ কয়েকটি জাতীয় দৈনিকে। সাংবাদিকতার পাশাপাশি কলাম লেখেন সংবাদ, দৈনিক আজাদ, দৈনিক বাংলা, ভোরের কাগজ, আজকের কাগজসহ অসংখ্য দৈনিক ও সাপ্তাহিক পত্রিকায়। কীর্তনখোলা নামে একটি সাময়িকী সম্পাদনা করেছেন। একুশে ফেব্রুয়ারী এলেই বইমেলায় পাতলা ছিপছিপে মাঝারী গড়নের লালচে-ফর্সা বৃদ্ধলোক কমরেড আবদুশ শহীদ, কাঁধে ঝোলানো চটের ব্যাগ, চোখ-মুখে অব্যক্ত প্রতিচ্ছবি নিয়ে ধীরে ধীরে হাঁটতেন আর সবাইকে এক টুকরা কাগজ ধরিয়ে দিতেন। সেই কাগজের টুকরা প্রায় সকলেই নিতেন। এভাবে সমস্ত দিন পার করে দিতেন। অসংখ্য মানুষকে দিতেন। কাগজ টুকরায় সিলমারা অক্ষরে লেখা থাকতো *“আপনার সন্তানের নাম বাংলায় রাখুন"*। তার সহধর্মিনী রাজিয়া শহীদ বলেছিলেন, *“প্রতি বছর বইমেলায় তিনি এই কাগজগুলো দিতেন। ২০ ফেব্রুয়ারী রাতে বাসায় বসে ছেলে-মেয়ে ও স্ত্রীকে নিয়ে সারারাত ধরে কাগজে সিল মেরে ব্যাগে নিয়ে ২১ ফেব্রুয়ারী খুব ভোরে বেড়িয়ে পড়তেন। ওই কাগজগুলো বিলি করে রাতে বাসায় ফিরতেন”*। নব্বই দশকে তিনি একুশে বইমেলায় নিজের লেখা বই কাঁধের ব্যাগে ঝুলিয়ে ফেরি করে বিক্রি করতেন। তিনি চরম দারিদ্র্যের মধ্যে জীবন যাপন করেও কখনো আদর্শচ্যূত হননি

## সাহিত্য চর্চা ও প্রকাশিত গ্রন্থসমূহ
ছোটবেলা থেকেই আবদুশ শহীদ সাহিত্যের প্রতি অত্যন্ত অনুরাগী ছিলেন।  তিনি পড়াশোনা করতে ভীষণ পছন্দ করতেন । দীর্ঘ ৭ বছরের কারাজীবনে নিজেকে সমৃদ্ধ করেছেন সাহিত্য চর্চায়। জেলখানায়, জেলের বাইরে কবিতা লিখেছেন বেশ কিছু। যদিও তা খুব একটা সংরক্ষণ করতে পারেননি নিজের বেখেয়ালি জীবনের কারণে। তথাপি যে কয়েকটি কবিতার পরিচয় পাওয়া যায় তাতে বিপ্লবের ছোঁয়া আদ্যপান্ত। জীবদ্দশায় প্রায় ১০টির মতো পুস্তক প্রকাশিত হয়েছে আবদুশ শহীদের। খাপড়া ওয়ার্ডে শহীদ আনোয়ার এর জীবনী রচনা করেছিলেন। কিন্তু নিজের অসুস্থতার সময়ে সেটি হাতছাড়া হয়ে যায় তাঁর।

তিনি একজন শক্তিশালী লেখক ছিলেন। তাঁর লেখা গ্রন্থসমূহের মধ্যে রয়েছে:
* কারাস্মৃতি *প্রথম প্রকাশ: ১৯৭৭*
* আত্মকথা ১ম খন্ড (১৯১৭-১৯৪৮), *প্রথম প্রকাশ: নভেম্বর ১৯৮৪*
* আত্মকথা ২য় খন্ড (১৯৫৫-১৯৭১), *প্রথম প্রকাশ: ফেব্রুয়ারী ১৯৮৯*
* খাপড়া ওয়ার্ডে রক্তলাল দিনগুলো

**অনুবাদ ও সম্পাদনা:** মৌলিক সাহত্যি চর্চার পাশাপাশি বেশকিছু বইয়ের অনুবাদ করেছেন তিনি। এর মধ্যে রয়েছে চেন চ্যাঙভেঙ এর মাও সেতুঙ ও লং মার্চ, ওয়াং মো রচিত যৌবনের গান ইত্যাদি। তাছাড়া কাহলিল জিবরান রচিত একটি বই অনুবাদ শুরু করলেও অসুস্থতার জন্য সেটি শেষ করতে পারেননি। নিজে সম্পাদনা করে বিশ্বের শ্রেষ্ঠ কিছু গণমুখী কবিতা নিয়ে পুস্তক প্রকাশ করেন ১৯৯৪ সনে।

## পুরস্কার ও সম্মাননা
আবদুশ শহীদ মৃত্যুর পর শেরে বাংলা পদক, বরিশাল বিভাগ সমিতি পদক লাভ করেন। জীবদ্দশায় তাকে ঢাকা বিশ্ববদ্যালয়ের ইতিহাস বিভাগ ও ফ্যাসিবাদ বিরোধী লেখক শিল্পী সামবেশ থেকে সম্মাননা প্রদান করা হয়।

## পারিবারিক জীবন
আবদুশ শহীদের রাজনীতির প্রতি অতি ঘনিষ্ঠতার কারণে তার প্রথম স্ত্রী সম্পর্ক ছিন্ন করেন। পরবর্তীতে ১৯৬৫ সালে রাজনীতি সচেতন রাজিয়া শহীদের সাথে তিনি বিবাহ বন্ধনে আবদ্ধ হন। বেখেয়ালি আবদুশ শহীদের সংসারের প্রতি তেমন মনোযোগ না থাকলেও স্ত্রী রাজিয়া শহীদের বিচক্ষণতায় তিন সন্তান নিয়ে পরবর্তীতে কিছুটা সুস্থির জীবন কাটান। তার একমাত্র পুত্র সন্তান পাভেল। তার দুই কন্যা তানিয়া শহীদ ও জয়া শহীদ সাংবাদিকতার সাথে জড়িত।

## মৃত্যু
১৯৯৬ সনে বার্ধক্যজনিত কারণে অসুস্থ হয়ে আবদুশ শহীদ ঢাকায় বারডেম হাসপাতালে ভর্তি হন। প্রায় ৬ মাস অসুস্থ থেকে ১৯৯৬ সালের ৮ সেপ্টেম্বর নীতির সাথে আপোষহীন, হার না মানা এ ত্যাগী বিপ্লবীর মহাপ্রয়াণ ঘটে।

## তথ্যসূত্র

## বহিঃসংযোগ
বিষয়শ্রেণী:১৯১৭-এ জন্ম
বিষয়শ্রেণী:১৯৯৬-এ মৃত্যু
বিষয়শ্রেণী:বাংলা ভাষা আন্দোলনের সক্রিয় কর্মী
বিষয়শ্রেণী:বাংলাদেশী সাম্যবাদী
বিষয়শ্রেণী:বরিশাল জেলার রাজনীতিবিদ
বিষয়শ্রেণী:বানারীপাড়া উপজেলার ব্যক্তি
বিষয়শ্রেণী:২০শ শতাব্দীর বাংলাদেশী রাজনীতিবিদ
বিষয়শ্রেণী:বাংলাদেশের কমিউনিস্ট পার্টির রাজনীতিবিদ
বিষয়শ্রেণী:বাঙালি রাজনীতিবিদ
বিষয়শ্রেণী:বাঙালি মুসলিম
বিষয়শ্রেণী:বাঙালি ভারতীয় স্বাধীনতা সংগ্রামী
বিষয়শ্রেণী:বাংলাদেশী রাজনীতিবিদ
বিষয়শ্রেণী:পাকিস্তানি রাজনীতিবিদ
বিষয়শ্রেণী:বাংলাদেশী ফ্যাসিবাদ বিরোধী